Архив | Национална среща на евроекспертите от общините\nОт 13 до 15 ноември 2019 г. в гр. София, за единадесета поредна година се проведе Националната среща на експертите по програми и проекти от общините. Във форума, организиран от НСОРБ-Актив, участваха близо 200 представители от над 70 общини - ресорни заместник-кметове, директор дирекции, началник-отдели и общински експерти, ангажирани с планирането, подготовката, управлението и изпълнението на общинските проекти.\nБлизо 7 000 проекта на стойност над 18 милиарда лева са изпълнени от българските общини от 2007 г. до този момент. Тези конкретни данни за приноса на европейската солидарност в развитието на българските градове и села, отчете изпълнителният директор на НСОРБ Силвия Георгиева при официалното откриване на Срещата, чийто Генерален спонсор е "Пайплайф България".\nНяма българска община, която да не е реализирала или в момента да не изпълнява проект, съфинансиран от европейските фондове, като данните не обхващат трансграничните и директно финансираните от Европейката комисия инициативи. „Инвестирайки в широка палитра от дейности, загубихме концентрацията на средствата, намалихме ефекта им и в крайна сметка, както показват данните на европейската, а и на националната статистика - не постигаме сближаване” – подчерта г-жа Георгиева и отправи послание и за по-прецизно и ефективно планиране на средствата от ЕС през новия програмен период.\nВ програмата в първия ден на Срещата взеха участие и Йо Говаертс - представител на отдел Е.3 „България, Хърватия и Словения“ на Главна дирекция „Регионална и селищна политика“ на Европейската комисия, заместник-министърът на регионалното развитие и благоустройството Деница Николова, директорът на дирекция „Централно координационно звено” Иван Иванов, ръководители на управляващите органи на оперативните програми и експерти от министерствата.\nКоличествените показатели сочат, че за 12 години със средства от европейски и национални програми и с пари от бюджетите на общините са обновени над 1 500 училища, детски градини, болници, културни, социални, административни и многофамилни жилищни сгради, над 50 паметника на културата са превърнати в туристически атракции. Повече от 17 млн. кв.м. паркове, зелени площи, детски площадки, пешеходни и велоалеи, тротоари и други елементи в населена среда са изградени с европейски средства у нас и това са най-видимите за гражданите ефекти от европейската солидарност.\nИнвестициите в укрепване на свлачища и в изграждане на съоръжения за предотвратяване на наводнения са сред най-значимите през периода на двата програмни периода. Над 50 нови пречиствателни станции и повече от 5 хиляди километра водопроводна и канализационна мрежа са изградени в общините. 19-те нови регионални системи за управление на отпадъците обслужват над 4 млн. души.\nДанните показват, че близо половината от ресурса е вложен в изграждането на инфраструктура за водоснабдяване и канализация и за съвременно управление на отпадъците - около 44%. Голям е и делът на инвестициите в градския транспорт- над 18%, като най-сериозна част има изграждането на софийското метро. В подобряване на средата в българските градове и села, в обновяване на улици и пътища са вложени около 9% от евросредствата за последните години. Инвестициите в социална инфраструктура и услуги са 8%. Над 850 социални услуги са разкрити в общините. Един от важните проблеми, пред които се изправят българските общини, е осигуряването на средства за поддържането им, което да гарантира тяхната устойчивост.\nС дял от 5% от европейските инвестиции е сферата на образованието- около 3% проектни пари са вложени за развитие на култура, туризъм и енергийна ефективност.\nАнализът на Сдружението показва тревожни данни за задълбочаване на регионалните диспропорции. Столицата и няколко големи града се развиват. Всички останали, особено Северозападна България, остават в групата на „бедните”. Североизточна България, областите на Странджа и Родопите, вече са конкуренция на Северозапада в негативната класация.\nВ териториалния аспект на европейските инвестиции също се наблюдава дисбаланс: има общини с проекти, броящи се на пръстите на едната ръка и такива, които са реализирали по повече от 50 проекта; общини привлекли по няколко хиляди лева за инвестиции в спортни площадки и други - с проекти за стотици милиони левове; градове и квартали, където са инвестирани много средства и населени места с нула лева от европейската солидарност.\nПричините са в грешно заложените условия на иначе елементарната задача за постигане на териториално, социално и икономическо сближаване, се казва в анализа на НСОРБ. „Изкривената ни дефиниция за селски и градски райони, конкуренцията между бенефициентите-общини и липсата на реален интегриран териториален подход към инвестициите, подход обхващащ всички сектори на местното развитие, обезпечен с адекватно публично и частно финансиране, а не разчитащ единствено на еврофондовете и то само на част от тях” – обобщи причините Силвия Георгиева.\nСдружението апелира за достъп на всички региони до средства за реализиране на политиката на сближаване и формулираните политически цели, за запазване на принципа на партньорство с НСОРБ, като изразител на позицията на местните власти, на всички етапи - от програмирането до мониторинга на средствата. Общините настояха през новия програмен период да бъде намален броя на програмите и административната тежест по тяхното изпълнение и да бъде засилена гъвкавостта при програмирането и разходването на фондовете.\nРамката за разработване на стратегическите и програмните документи на Република България за управление на средствата от фондовете на Европейския съюз за новия програмен период е дефинирана в ПМС № 142. На този етап са отчетени предложенията на НСОРБ за обсъждане на приоритетите за финансиране от бъдещите фондове, участие на отговорните партньори, в т.ч. и НСОРБ, в разпределението на средствата между програмите, разработването и приемането на правила за дейността на Тематичните работни групи. Но продължава да се отчита излишното утежняване на цялостната координация по изпълнението на проекти, проблемите с административния капацитет, текучеството на кадри, необоснованите обжалвания на обществените поръчки и, не на последно място, финансовите корекции, които за редица общини са значителни и представляват сериозно изпитание за местната власт.\nВ първия ден от Срещата се проведе и Дискусионен форум „Проекти на НСОРБ в подкрепа на общините. Възможности за алтернативно финансиране на общински проекти и добри практики“.\nЕкспертите отчетоха негативното влияние на излишното утежняване на цялостната координация по изпълнението на проекти, прилагането на негласното правило „всички контролират, никой не помага“. Към тези негативни фактори се добавят проблемите с административния капацитет, текучеството на кадри, обжалванията на обществените поръчки, които се превърнаха в професионално занимание за редица фирми. Не на последно място са и финансовите корекции, които за редица общини са значителни и изправят местната власт пред сериозни изпитания.\nЕксперти от общини и НСОРБ, които представляват интересите на местните власти в работата на тематичните работни групи по подготовката на стратегическите документи за управление на Европейските фондове за следващия програмен период 2021-2027 г., проведоха работна среща преди Събитието. Те обсъдиха участието си в разработването на бъдещите оперативни програми, приоритетите и мерките, които ще бъдат финансирани с евросредства през следващите седем години.\nВ следващите дни на форума, експертите, които пряко са ангажирани в управлението на европейски проекти на общинско ниво дискутираха и редица актуални въпроси, сред които и позиция на НСОРБ по Многогодишната финансова рамка за периода 2021-2027 година. Общините настояват да няма „бели петна“ през новия програмен период и да бъде засилена гъвкавостта при програмирането и разходването на фондовете.\nВ Програмата бяха включени 4 дискусионни панела за представяне от Управляващите органи на напредъка в изпълнението на програмите, визията за следващия програмен период, съвместни дейности за минимизиране на допусканите грешки и мерки за намаляване на административната тежест и ускоряване на изпълнението на общинските проекти:\n- За устойчиво териториално и трансгранично сътрудничество;\n- За по-добра околна среда;\n- За социално включване, интеграция и подпомагане на уязвими групи;\n-За подобряване на селските и рибарските райони. Изпълнение на подхода ВОМР.\nВ дискусионните форуми Управляващите органи представиха напредъка в изпълнението на програмите и визията за следващия програмен период. Обсъдиха се нови мерки за подкрепа на общински проекти и съвместни дейности за минимизиране на грешките, намаляване на административната тежест и ускоряване на договарянето и изпълнението на общинските проекти.\nСрещата приключи в с Пленарни сесии посветени на прилагането режима на държавните помощи при изпълнението на общински проекти и уеднаквяване на практиките при налагането, контрола и оспорването на финансовите корекции.\nДесетата национална среща на експертите по програми и проекти от общините се проведе от 7 до 9 ноември в к.к. Боровец. Тя беше организирана от НСОРБ и НСОРБ-Актив, с домакинството на община Самоков.\nСъбитието събра над 250 участници от общините.\nГости на форума бяха представители на: Централното координационно звено (ЦКЗ) по еврофондовете, ДФ „Земеделие“ (ДФЗ), Управляващите органи (УО) на програмите, съфинансирани от Европейските структурни и инвестиционни фондове (ЕСИФ), както и от Фонд мениджъра на финансови инструменти в България (ФМФИБ) и фондовете за градско развитие.\nТрадиционно, срещата започна с открито заседание на две постоянни комисии на НСОРБ – по управление на европейските фондове и по земеделие, гори, селски и планински райони. Над 70 членове на комисиите разгледаха напредъка в изпълнението на програмите, съфинансирани от ЕСИФ. Те решиха, че за ускоряване изпълнението на общинските проекти и намаляване на административната тежест по тях, Сдружението трябва да предложи изменения в законите за управление на средствата от ЕСИФ и за държавния бюджет за 2019 година. Чрез тях е наложително по-добре да се регулира администрирането на сигналите по нередности, налагането на финансовите корекции и еднократното поемане от държавния бюджет и на корекции от текущия програмен период. Необходимо е и 90-дневният срок за верифициране на плащанията към бенефициентите да се намали двойно – до 45 дни. Такива практики има в други държави, напр. в Латвия срокът е 20 дни. Членовете на комисиите се запознаха с възможностите на НСОРБ за оказване на подкрепа и допълване на специфичен общински капацитет по проектите по ЕСИФ в областта на държавните помощи, обществените поръчки и прилагането на финансовите инструменти. В качеството си на Национално звено за контакт по Програма Урбакт, НСОРБ представи предстояща покана за набиране на проекти.\nС поглед към програмен период 2021 – 2027\nДесетата национална среща започна с пленарната сесия под надслов „С поглед към програмен период 2021 – 2027“. Приветствие от името на кмета домакин поднесе Красимира Костадинова, директор на дирекция в община Самоков. Тя поднесе специални благодарности на НСОРБ за обученията на общински експерти с различни компетенции.\nИзпълнителният директор на НСОРБ Силвия Георгиева разказа как през 2009 г. в офиса на НСОРБ група ентусиасти от общините подготвили концепцията на първата национална среща на експертите по програми и проекти. Сега, 10 години по-късно, срещата е събитие, чакано от евроекспертите от общините и от Управляващите органи на програмите. Госпожа Георгиева отчете, че местните власти влизат в третия за България програмен период с по-голямо самочувствие и опит. Тя напомни, че европейските местни и регионални власти оцениха предложението на ЕК за запазване на подкрепата за всички региони, намаляването на административната тежест, по-широкото използване на опростените разходи, за единния одит, за допустимостта на ДДС и за запазване на принципа на партньорство. Изпълнителният директор посочи и някои по-рестриктивни и тревожни моменти за местните власти, като условията за достъп до ресурса, които се обвързват с т.нар. върховенство на закона.\nНСОРБ ще се бори да няма населено място без достъп до средства. Ако на европейско ниво не се договорят по-разумни нива на съфинансиране, общините и НСОРБ ще трябва да търсят някакво решение, за да не се ограничи достъпът на по-голямата част от местните власти до средства.\nИван Иванов, директор на дирекция в ЦКЗ, посочи, че се споделят притесненията на общините за новия програмен период. До средата на 2019 г. трябва да се определи броят на отделните програми за бъдещия период, а след това тематичните работни групи да започнат подготовката им. Следва да се обмисли промяна в правилата им за работа – по-голямо представителство на общините и провеждане на заседания и извън София. Подкрепя се становището на местните власти, че няма ясна логика за отделянето на Общата селскостопанска политика от рамката на ЕСИФ.\nАнтон Аспарухов от УО на ПРСР, каза, че редукцията на европейско ниво на средствата може да се компенсира наполовина като 200 млн. евро се прехвърлят от директните плащания към развитието на селските райони. Нови приоритети на ОСП, при запазване на настоящите са: дигитализация, биоикономика и здравословно хранене. Ресурсът ще се определя в Националните стратегически планове. В тях трябва да има годишни цели, а при неизпълнението им ЕК ще спира плащанията.\nПри инвестиции в основни услуги в селските райони ЕК дава възможност за 75% съфинансиране. Запазват се общите разпоредби по Лидер (ВОМР), финансовите инструменти и за информираност и публичност.\nУО счита, че на национално ниво трябва да се запази синхрон и добрите практики, като кандидатстването през ИСУН.\nСесията бе модерирана от Генчо Генчев, кмет на община Свищов, който благодари на Сдружението за полаганите усилия общините да са информирани регулярно по темите, свързани с еврофинансирането. Той посочи, че общините имат проблеми с недостига на класифицирани експерти в сферата на еврофондовете, като основна причина за това е ниското заплащане.\nВреме за междинна оценка\nЗатрудненията, минимизиране на грешките, намаляването на административната тежест и ускоряване договарянето и изпълнението на общинските проекти по ОП „Региони в растеж“ (ОПРР), Програмите за териториално сътрудничество, ОП „Развитие на човешките ресурси“ (ОП РЧР) и ОП за храни бяха темите на втората пленарна сесия.\nОП „Региони в растеж“: по депозираните искания за плащания към 30 септември, зам.-министър Деница Николова определи изпълнението на програмата като високо рисково, особено по оси 1 и 5. По Ос 1 рискът е свързан с индикатора за верифицирани средства. Методологията за преразпределението на неусвоения ресурс се очаква да се приложи в средата на следващата година. До тогава УО ще уточни с ЕК как и за кои бенефициенти ще се прилага тя.\nНай-важната задача пред общините е депозирането на искания за плащания. Всички искания до 31 декември ще бъдат отчетени при изпълнението на индикаторите. Затруднения създават некоректните и непълни пакети документи по искания за плащания. Необходимо е подобряване на качеството на техническите и финансовите отчети. В писмата за верифицирани суми към бенефициентите се дават препоръки, чието изпълнение се проследява в последствие.\nУвеличават се и сигналите по нередности и наложените финансови корекции. Те са за идентични и повтарящи се грешки в обявленията и оценката на депозирани оферти. Прави и впечатление, че една и съща методика за оценка е използвана от над 20 общини. Други грешки, водещи до финансови корекции: залагането на ограничителни условия към експерти и специалисти; искане на допълнителни документи, които са на декларативен режим; изискване изпълнители да доказват реализация на сходни дейности с Акт 16. МРРБ предлага промяна в подхода за регионално планиране при обсъжданите в момента изменения и допълнения в Закона за регионалното развитие. Целта е: ново райониране, намаляване на броя на стратегическите документи и повишаване на ефекта на плановете на регионално и местно ниво.\nОбщинските планове и Интегрираните планове за градско развитие се обединяват, с което ще се преодолеят през следващия програмен период „белите петна“ в достъпа на някои населени места до еврофинансиране. Планира се до края на годината изменението на закона да се приеме от Министерския съвет, а в началото на следващата – и от Парламента.\nДо края на годината МРРБ ще издаде указания за подготовка на общинските планове за следващия програмен период.\nПрограми за териториално сътрудничество: много добро изпълнение. До края на годината ще се проведат заседания на Комитетите за наблюдение (КН) на трите програми по външните на ЕС граници, на които ще се одобрят проектите от двете покани, след това ще се пристъпи към договаряне. По програмата за сътрудничество с Румъния текущо се договарят проекти от резервните листи. По програма с Гърция до края на годината предстои обявяването на покана за набиране на проекти за подкрепа на МСП.\nОП „Развитие на човешките ресурси“: Изостава се с финансовите показатели, тъй като бенефициентите много често отчитат периоди от по една година и повече. При искания за плащания, отчитащи периоди от и над 6 месеца, няма достатъчно възможност да се прояви гъвкавост за коригиране на пропуски. Налице са и много пропуски и неточности при попълването на таблиците с микроданните в ИСУН 2020.\nСкоро предстои обвяване на покани към общините по процедурите за патронажна грижа и за осигуряване на услуги, допълващи социалните жилища по ОПРР.\nОП за храни и/или основно материално подпомагане: По операцията за осигуряване на топъл обяд към 19 октомври са договорени над 99 млн. лв. по 208 договора, с които ежедневно се осигурява топъл обяд на 50 449 души. Опростено е отчитането, вкл. на вложени хранителни продукти, увеличена е цената на един храноден. До 31 януари 2019 г. общини, които не изпълняват проекти, могат да кандидатстват.\nПри настъпили промени в договори с изпълнители, бенефициентите следва да актуализират информацията към УО. АДФИ е сезирала УО за проблеми и нарушения, свързани с проведени от общините обществени поръчки.\nПроведе се сходна сесия за проблемите в изпълнението на ОП „Околна среда“ и Програмите за развитие на селските райони и морското дело и рибарството.\nИзпълнението на ОП „Околна среда“: До края на годината и през 2019 г. предстои обявяване на 4 процедури за общини. Първата е за изграждане на ВиК инфраструктура за Столична община, втората за демонстрационни проекти в областта на отпадъците, третата за адресиране на риска от наводнения и последната за мерки за подобряване на качеството на атмосферния въздух.\nПрограма за развитие на селските райони: По първия прием по подмярка 7.2 са договорени 99% от одобрените проекти. Остава да се сключат договори по 5 проекта, по които общини имат задължения към ДФЗ. По ВиК проектите следва да се има пред вид, че стандартните методики, одобрени от министъра на финансите, не са приложими за ПРСР .\nАпелира се общините в съкратени срокове да обявяват тръжни процедури по ВиК проектите, одобрени от ДФЗ преди 4 месеца. Началникът на отдел „Обществени поръчки“ в ДФЗ е на разположение за консултации на общините.\nОсъществени са общо 17 приема на проекти по отделни процедури от началото на годината. По инвестиция „Улици“ 111 проекта се оценяват за административно съответствие и допустимост. По инвестиция „Училища“ по 23 проекта с над 13 точки се чакат разяснения преди договаряне – срок за отговор 13 ноември. По инвестиция „Детски градини“ по 15 проекта в същия срок се чакат допълнения.За инвестиции във физкултурни салони (15 проекта) и спортни площадки (8 проекта) има готовност за финален оценителен доклад през следващата седмица. По инвестиция „Площи“ в оценка са 35 проекта, а по инвестиция „Енергийна ефективност“ - 47 проекта.\nДФЗ е изискал разяснения от УО по отношение третиране на сгради, в които, освен административни услуги, се извършва и стопанска дейност. Бюджетът по приема е 100 млн. евро, а стойността на депозираните проекти е 189 млн. евро.\nПо подмярка 7.2. се разплащат и заявки за възстановяване на ДДС. Забавят се искания за плащания, поради междувременно влезли в сила актове за задължения към ДФЗ. Изплащането ще стане веднага след подписването на тристранни споразумения.\nОт миналата седмица МФ разписва тристранни споразумения. Апелира се общините да се възползват и от възможността за безлихвени кредити за междинни и окончателни плащания и да депозират максимално голям брой искания за междинни плащания до края на годината.\nУО и ДФЗ започват индивидуални срещи с общините, на които ще се дискутират възможности за депозиране на заявки за плащания. Това дава възможност до средата на 2019 г., в годишния доклад за изпълнението на ПРСР, да се отчетат дейности по напредък за постигането на целите.\nПрограма за морско дело и рибарство: Сключени са 2 договора за рибарски пристанища с Бургас и Варна за 8.8 млн. лв. В оценка са проекти на Поморие, Несебър, Созопол и Бургас.\nПредоставена е подготвителна помощ на 14 МИРГ, 8 стратегии ма МИРГ за 31 млн. лв. са договорени. Предстои сключване на още 2 договора с МИРГ Самоков и Силистра след одобрение от ЕК на изменение на програмата.\nФорум на 39-те общини-бенефициенти на Ос 1 на ОПРР\nИнформация от УО на ОПРР: В ход е публично обсъждане на изменение на насоките за Интегрираните планове за градско възстановяване и развитие по Ос 1 за разписване на процедура за предоставяне на комбинираната подкрепа – БФП финансови инструменти, при интервенции в културна инфраструктура и студентски общежития. Министерство на културата ще оказва съдействие.\nС ЦКЗ са договорени и промени във функционалните характеристики на ИСУН, които да позволяват верификация при анексиране на договори, депозиране на няколко междинни плащания, депозиране на междинно и окончателно плащане и др. Някои промените ще бъдат факт до седмица, други до около две. Призовава се за своевременно отчитане на изпълнени обекти в искания за междинни плащания. Апелира се да не се използва процедурата по временно спиране на договорите, ако това не е необходимо. По настояване на одитния орган, при искания за временни спирания ще се изисква подкрепяща документация: В исканията за плащания има несъответствия между одобрени технически спецификации от УО и доставено от изпълнител оборудване/обзавеждане. Обръща се внимание на необходимостта от спазването на Единния наръчник за информация и публичност, т.е. събития по първи копки, билбордове и др.\nПо проектите за енергийна ефективност, при липсата на доказателства за под 60% спестявания, няма да се верифицират разходи. Препоръчително е общините да заложат средства в бюджетите си за 2019 г. за обследвания за доказване на спестяванията. По предходната програма също се констатира неизпълнението на предписания от проверки на място.\nНа 23 и 24 ноември 2017 г. в Правец за девета поредна година събрахме близо 250 участници от 90 общини от професионалната общност, ангажирана с подготовката и изпълнението на европейски проекти.\nСъбитието подкрепя общините в предизвикателствата по подготовката, управлението и изпълнението на проекти, съфинансирани от фондовете на ЕС. То се утвърди като място за диалог и партньорство между експертите от общините и управляващите органи в съвместната им работа. Бизнесът също намери своето място като пълноценен партньор на това събитие. Партньори в това издание на Срещата бяха „ЛИДЕР ЛАЙТ БЪЛГАРИЯ“ ЕООД, „Пайплайф България“ ЕООД, “Си Ем Ел България” АД и „МЕГАТРОН“ ЕАД.\nВ програмата на форума и тази година бяха включени дискусии с управляващите органи на оперативните програми, програмите за трансгранично, транснационално и междурегионално сътрудничество, ПРСР и ПМДР, по които бенефициенти са общините.\nСрещата е време и за равносметка какво бе постигнато, но тя е също и поле за споделяне на идеи и предложения за по-ефективното усвояване на европейските фондове, където опитът и натрупаната практика на всеки участник са ценни и полезни.\nВ дискусионните форуми „Попитай упраляваящия орган” всеки от участниците имаше възможност да постави актуални въпроси и проблеми и да предложи работещи решения за подобряване на съвместната работа на общините с управляващите органии, така че съвместно да се търсят нови и по-успешни решения за осигуряване на по-добро качество на живот на гражданите. Интересна дискусия се разви и на форума, посветен на Воденото от общностите местно развитие, на която участниците получиха разяснения по указания за прилагане на процедурите и актуална информация от колегите от МЗХГ, ДФЗ, МОСВ, ОПИК, ПМДР.\nЗа първи път в програмата беше включен и Уъркошоп, посветен на Междинните звена от 39те общини, бенефициенти по приоритетна ос 1 на ОПРР. Заедно с Управляващия орган, експертите обсъдиха новите критерии за оценка по приоритетната ос, както и въпроси, свързани с процедурните правила.\nТрадиционно специално място беше отделено на финансовите инструменти. От Фонд мениджъра представиха актуална информация по процедурата за избор на фонд посредници и процедурите за кандидатстване пред тях. Дискутирани бяха и особеностите на проектите за туристически атракции, а участниците получиха информация за какво друго можем да търсим нисколихвено кредитиране от инструментите на Фонд мениджъра.\nИ тъй като е време за междинна самооценка, на официалната вечеря бяха отличени 5 проекта, номинирани от управляващите органи за добри практики по изпълнението на проекти. Награди получиха общините Асеновград, Ситово, Столична община – район Красна поляна, Кюстендил и Горна Оряховица.\nПо Оперативна програма „Околна среда“ бе отличена община Асеновград за проекта й за рехабилитация на водоснабдителната и канализационната мрежа с изграждане на ПСОВ за града, разработен с оглед преодоляване на проблемите, свързани със съществуващата инфраструктура за питейни и отпадъчни води и осигуряване на екологосъобразно пречистване и заустване на битовите отпадъчни води. Общата стойност на проекта е 106 072 089.50 лева, а реално изплатените средства по данни от ИСУН към ноември 2017 г. са 35 326 697 лева.\nОперативна програма „Региони в растеж“ номинира община Горна Оряховица за проекта ѝ за подобряване на образователната среда в общинския град, чиято цел е да осигури подходяща инфраструктура, обновена, подобрена и модернизирана образователна и работна среда за учениците, подрастващите деца и работещите и да приобщи и социализира деца от маргинализирани групи, вкл. роми. Обща стойност на проекта: 2 925 837.69 лв., а реално изплатени средства към ноември 2017 г. са 2 065 588.36 лв.\nПо Оперативна програма „Развитие на човешките ресурси“ бяха отличени 2 проекта – на община Ситово и Столична община - Район "Красна поляна", всеки на стойност близо половин милион лева, от които усвоени до ноември 2017г. са почти 400 000 лева по всеки от проектите. Проектът на Ситово BG05M9OP001-2.002-0118-C02 „Съпричастие-подкрепа, отговорност“ е с основна цел гарантиране на достоен живот в общността на хората над 65 години и хората с увреждания на територията на общината чрез разширяване на услугите на Звеното с услуги в домашна среда, а именно допълване с услуги „социален асистент“, „домашен санитар“ и „личен асистент“. BG05M9OP001-2.002-0214-C02 Проект "Подкрепа за независим живот" на район Красна поляна предвижда осигуряване на достъп до интегрирани услуги, според специфичните потребности на човека в неравностойно положение въз основа на индивидуална социална оценка чрез подкрепа за създаване на нов Център за почасово предоставяне на услуги за социално включване в общността и в домашна среда, в Район "Красна поляна".\nИНТЕРРЕГ-ИПП награди проект CB006.1.21.164 „Повишаване на туристическия потенциал на общините Кюстендил и Конче - устойчиво съвместно бъдеще“ по „Трансгранична програма България – Македония“. Главната цел на проекта, който е на обща стойност 412 105 евро, е да се подобри достъпността до съхраненото природно наследство и природни ценности в общините Кюстендил и Конче, да насърчи устойчивото използване на потенциала на екологичните ресурси за балансирано развитие на туризма от двете страни на границата на трансграничния регион.\nСъбитието, благодарение на активността и постоянството на общинските евроексперти, се утвърди като най-важния форум за професионалната им общност - новаторите в екипите на общинската администрация за намиране на успешна реализация на идеите на местната власт. През годините то се превърна в зона за диалог между експертите от общините и управляващите органи в съвместните им действия по усвояването на европейските средства, идеи и практики.\nПреди Срещата традиционно се проведе открито съвместно заседание на Постоянните комисии по „Управление на европейските фондове“ и „Земеделие, гори, селски и планински райони“ към НСОРБ . След него участниците имаха възможност да се включат и в съпътстваща програма на тема: „Относително нещо ли е качеството и как Pipelife (част от Wienerberger) го измерва всеки ден?“ като посетиха завода на “Пайплайф България“ в гр. Ботевград за демонстриранe на съвременни иновативни методи за контрол на продукцията.\nПод знака на силно експертно присъствие се проведе Националната среща на евроекспертите от общините. В осмото си издание Събитието се проведе от 16 до 18 ноември 2016 година в гр.София и в него се включиха близо 250 участници от 85 общини, сред които кметове, заместник-кметове и техните екипи, ангажирани в разработването и управлението на проекти, съфинансирани със средства от ЕС.\nТози мащабен експертен форум се утвърди през годините като място, където се обменят идеи, опит и практики за подобряване на процесите на подготовка, изпълнение, управление и отчитане на общинските проекти, съфинансирани от фондовете на ЕС.\nВ програмата на Срещата и тази и през 2015 година бяха включени дискусии с управляващите органи на оперативните програми, програмите за трансгранично, транснационално и междурегионално сътрудничество, ПРСР и ПМДР, чиито бенефициенти са общините.\nСпециално внимание бе обърнато на предизвикателствата пред общините в работата с ИСУН 2020, както и на инструмента Водено от общността местно развитие (ВОМР).\nВ дискусионните форуми всеки от участниците можеше да постави свои въпроси, с компетентно мнение да подпомогне работата на колегите си, да предложи работещи решения за подобряване на съвместната работа на общините с управляващите органи.\nВ рамките на Срещата организирано бяха посетени обекти на Столична община, реализирани с европейско финансиране. Съпътстващата програма включваше пешеходна разходка от хотела по настаняване до общинския културен институт „Музей за история на София“ и реставрираният античен културно-комуникационен комплекс „Сердика” (Ларго).\nЗа седма поредна година представителите на местната власт, ангажирани с дейностите по подготовка и управление на европроектите, бяха част от най-голямото събитие на своята професионална общност – Националната среща на евроекспертите от общините. Събитието, чийто организатор са Националното сдружение на общините в Република България и неговото търговско дружество „НСОРБ-Актив“, се проведе от 25 до 27 ноември 2015г. в гр.София, хотел „Рамада София Сити Център“.\nВ Срещата участваха над 250 кметове, заместник-кметове, общински съветници, директори на дирекции и общински експерти, натоварени с трудната и отговорна задача при кандидатстването на общините за европейско финансиране. И тази година във форума се включиха почече от 50 гости - ръководителите и техните екипи от Управляващите органи на програмите, чиито бенефициенти са общините, както и институции имащи отношение към усвояването на средствата от ЕС – Народно събрание, Министерски съвет, ресорни министерства, Агенцията за социално подпомагане, ДФ“Земеделие“, Агенцията за държавна финансова инспекция, Изпълнителна агенция „Одит на средствата от Европейския съюз“, Сметна палата.\nСрещата бе официално открита от -жа Гинка Чавдарова, изпълнителен директор на Сдружението. Тя насочи фокуса върху новите дрехи на програмен период 2014 – 2020- приемането на два нови закона – за управление на средствата от европейските структурни и инвестиционни фондове (ЗУСЕСИФ) и изцяло новия закон за обществените поръчки (ЗОП). Бе направен преглед и на общите правила за допустимост на разходите и една изцяло нова тема – възможността за многофондовото финансиране на Воденото от общността местно развитие – познато ни досега като Подход ЛИДЕР, финансиран само от Селската програма.\nГ-жа Чавдарова използва присъствието на председателя на парламентарната комисия по европейските въпроси и контрол на европейските фондове г-н Светлин Танчев и народният представител от комисията г-н Петър Петров, за да акцентира върху все още откритите въпроси, поставени от НСОРБ, които до момента не са отразени, а именно:\nВ Закона за управление на средствата от европейските структурни и инвестиционни фондове:\n- Да се включат текстове, указващи случаите, в които наложени финансови корекции не се възстановяват от бенефициентите, на база на заложените в ПМС 134/2010, а именно – когато корекцията е наложена на бенефициента заради отразяване на разпореждания на управляващите органи, когато грешката е поради нетранспорнирано законодателство и когато има влязло в сила решение на ВАС;\n- Да отпаднат обезпеченията на авансовите плащания за общините, в качеството им на публичен орган;\n- Еднозначно да се регламентира електронното кандидатстване и отчитане на проектите, както и осигуряването на обективна и независима оценка на проектните предложения;\n- Въвеждане на равнопоставени срокове за провеждането на отделни процедури както за бенефициентите, така и за управляващите органи.\n- Да се регламентира дейността на Фонд „ФЛАГ“ ЕАД като доказал своята полезност национален инструмент в подкрепа на общините в процеса на усвояване на средства от ЕСИФ, като по този начин се осигури неговата устойчивост.\nВ проекта на Закон за обществените поръчки:\n- Преразглеждане на уредбата на процедурите по обжалване пред КЗК и ВАС като наред с оптимизиране на сроковете се регламентира ред, който да предоставя възможност на възложителя да упражни право на отзив в случай на обжалване на неговите актове.\n- Премахване на намесата на възложителя в отношенията между изпълнител и подизпълнител при заплащане на извършена работа;\n- Подобряване на координацията между контролните органи;\n- Подобряване на уредбата на т.нар. «ин-хаус» обществени поръчки.\nОсновните разлики между настоящия и отминалия програмен период в общите правила за допустимост на разходите през програмен период 2014 -2020 бяха представени от г-жа Мануела Милошева, директор на Сертифициращия орган в МФ.\n- ЕК възстановява до 90% междинните плащания за съответната счетоводна година;\n- УО е задължен до 30 юни на годината, следваща годината, за която се отнася, да е договорил като минимум определения бюджет за съответната година съгласно финансовия план на оперативната програма;\n- Задължение на УО за включване в договорите/заповедите за предоставяне на БФП условие, задължаващо бенефициентът да сключи договорите с изпълнителите до 12 месеца от датата на влизане в сила на договора/заповедта за предоставяне на БФП. При неспазване на условието договора/заповедта се прекратява/отменя;\n- Прилагане на фиксирани ставки за проектите, генериращи приходи;\n- Размер на авансовите плащания към бенефициентите:\n1. до 10% за инфраструктурни проекти над 5 млн. лв. В този случай авансовото плащане е в размер на 1%, като остатъкът се изплаща след сключване на договори за строителство или договори за доставка на оборудване, ако са основни;\n2. до 20% за всички останали проекти;\n3. до 35% за публични бенефициенти, изпълняващи проекти по ОП „Региони в растеж”, ОП „Транспорт и транспортна инфраструктура” и ОП „Околна среда”.\nКонцепцията за прилагането на инструмента Воденото от общностите местно развитие (ВОМР) и неговото многофондово финансиране бе представен от г-жа Марияна Кордова, директор дирекция „Мониторинг на средствата от ЕС“ в МС и г-н Стефан Спасов, началник отдел „ЛИДЕР“ в МЗХ. Те представиха акцентите в разликите между досегашния подход ЛИДЕР и ВОМР.\nВ рамките на Дискусионния форум „Общини и европроекти – успехи, уроци, нови предизвикателства“ бяха обсъдени Информационната система за управление и наблюдение на средствата от ЕС (ИСУН 2020) и Информационна система за управление на проекти по оперативни програми (ИСУП) е системата разработена от НСОРБ по проекта Е-ПОДЕМ.Част от Програмата на Събитието бяха Дискусионен форум и 6 работни сесии.\nГ-жа Малина Крумова, директор дирекция „Системи за управление на средствата от ЕС“, МС сподели с участниците новите функционалности на системата ИСУН 2020 и какви са намеренията на дирекцията за бъдещото й развитие и надграждане. Най-важни промени за настоящия програмен период:\n- Цялата комуникация с бенефициентите ще бъде електронна.\n- Кандидатства се електронно, със стандартизиран формуляр. Целта е чрез изградените уеб-форми значително да се намали използването на хартия (само техническата документация ще остане на хартиен носител), информацията да бъде по-добре структурирана и по-голямата част от документите да се изпращат електронно, подписани с електронен подпис.\nПредстоящи задачи за развитие на системата ИСУП включват:\n- Интеграция на ИСУН 2020 и ИСУП чрез създаване на възможност за автоматизиран двустранен обмен на структурирани данни в електронен формат\n- Ползване от общините на част от въведените в ИСУП данни за осигуряване публичност на информацията за кандидатстването и изпълнението на проекти по ОП\n- Изграждане автоматизиран интерфейс на ИСУП към ползваните от общините документооборотни системи\nВ работните панели, посветени на програмите с европейско финансиране, по които общините са бенефициенти, бе направена равносметка на изминалия програмен период, бяха посочени „силните“ и „слабите“ страни в изпълнението и прилагането програмите, бяха извлечени поуките и очертани отговорите на ключови въпроси и през програмен период 2014-2020, за да се мотивира и отстои европейски ресурс за полезни за общините дейности.\nУчастниците н събитието получиха и практическия наръчник „Европейски фондове за общините 2014 -2020“ - издание написано „от колеги за колеги“, изцяло практически ориентирано, с амбиция да събере на едно място целият проектен цикъл, както и всички достъпни за общините финансиращи програми през периода.\nНационалната среща приключи с дискусия с представителите на контролните органи, които извършват проверка и одит на проектите, финансирани със средства от ЕС. Участие в сесията взеха представители на ИА ОСЕС, АДФИ, Сметна палата и експерти от Управляващите органи на оперативните програми и ДФ „Земеделие“. Обсъдени бяха най-често регистрираните нарушения и грешки, както и подходите и механизмитие, които всеки от контролните органи прилага в своята работа. За поредна година, участниците в Срещата се обединиха около предложението да се търси „уеднаквяване“ в тези подходи, особено в областта на обществените поръчки, за да не стига до разнопосочни решения. Изразена беше надежда, че с приемането на двата нови закона за ЗУСЕС и ЗОП, трайно ще бъдат преодолени срещаните до сега трудности както от бенефициентити, така и от контролните органи.\nСпонсор на Седмата национална среща на евроекспертите от общините бе „Българска консултантска организация“ ЕООД (БАКЕП)\nПрезентациите представени по време на Срещата.\nНационалната среща на евроекспертите от общините се утвърди през годините като платформа за дискусии и обмен на практики. Тя е изцяло в подкрепа на усилията на общините за реализиране на европейските политики чрез изпълнение на проекти по оперативните програми. Шестата среща се проведе от 5 до 7 ноември в София.\nУчастие във форума взеха 192 представители на общините – кметове, заместник-кметове, общински съветници, директори на дирекции и общински експерти, натоварени с трудната и отговорна задача при подготовката и изпълнението на европейски проекти.\nВ приветствието към участниците ръководителят на представителството на Европейската комисия в България – Огнян Златев, отбеляза факта, че провеждането на срещата на евроекспертите от общините съвпада със старта на работата на новата Комисия, която има изключително амбициозна програма. С новата енергия и подход ще се постави различна отправна точка за всички страни-членки и ще се осигури успешното излизане от кризата. За България европейските фондове са от изключително важно значение. Затова трябва да се придържа строго към новите правила, които ще гарантират дългосрочната перспектива на резултатите. Господин Златев заяви, че за ръководената от него институция е важно да знае проблемите на общинските евроексперти, защото местната власт е една от най-устойчивите структури в страната. „Разчитаме на вас и използваме всяка възможност да чуем вашите проблеми, а желанието и интересът ни да работим с вас наистина е голям“.\nЗаместник-министърът на регионалното развитие на служебния кабинет Йорданка Чобанова подчерта, че обединените усилия на правителството и на НСОРБ са дали реални резултати в полза на гражданите и тяхното бъдеще. „Националното сдружение е не само най-добрият събеседник, но и верен медиатор за създаване на по-топли връзки между общините”, заяви тя.\nВ събитието се включи и Атанаска Николова – зам.-министър на околната среда и водите в служебния кабинет. В дискусиите участва и Дора Бурова директор дирекция „Одитна дейност“ в ИА „Одит на средствата от Европейския съюз”, ръководителите на управляващите органи на оперативните програми и ПРСР итехните екипи, експерти от ДФ „Земеделия“ и Фонд ФЛАГ.\nСрещата започна с темата „Споразумението за партньорство и нормативна рамка 2014–2020“ представена от общинските информационни центрове в София и Видин. Те запознаха участниците с промените в Регламентите на ЕС и Споразумението за партньорство 2014–2020 г.\nОчаква се новите правила на ЕС за партньорство да дадат повече права на местните и регионални власти в планирането и изпълнението, както и да допринесат за растежа и заетостта в регионите. В рамките на равносметката от изминалия програмен период при присъединяването си към ЕС брутният вътрешен продукт на страната ни е бил 30% от средния за страните-членки, днес той вече е 47%. През 2013 г. България е успяла да постигне най-висок процент усвояемост на средства от Европейския социален фонд в целия ЕС.\nЗа да засили своето икономическо, социално и териториално сближаване, Съюзът си поставя за цел да намали разликата между нивата на развитие на различните региони и изоставането на най-малко облагодетелстваните региони, и че специално внимание трябва да се отделя на селските райони, районите, засегнати от индустриалния преход, и регионите, които са засегнати от сериозни и постоянни неблагоприятни природни или демографски условия.\nЗа периода 2007–2013 на база индикатор „население“, 62% от евросредствата са били насочени към по-развитите райони, а за новият период индикаторът „сближаване“ ще насочи 72% от евросредствата към по-слабо развитите райони.\nАкцент в представянето бяха правилата за новия програмен период. Европейските структури и инвестиционни фондове (ЕСИФ) ще предоставят подкрепа за изпълнението на стратегията на Съюза за интелигентен, устойчив и приобщаващ растеж, както и за изпълнението на специфичните задачи на отделните фондове, съгласно заложените в Договорите цели, включително икономическото, социалното и териториалното сближаване, като отчитат съответните интегрирани насоки, заложени в стратегията „Европа 2020“.\nРазмерът на европейското финансиране за България общо възлиза на 15 860 млн. евро. Политиката на сближаване е очертана в Общата стратегическа рамка (ОСР) на Споразумението за партньорство за България. Страната ще следва четири стратегически приоритета през следващите седем години:\n− Образование, квалификация и заетост за приобщаващ растеж;\n− Научни изследвания, иновации и инвестиции за интелигентен растеж;\n− Свързаност и зелена икономика за устойчив растеж;\n− Добро управление и достъп до качествени обществени услуги.\n− Очаквано одобрение на програмите от ЕК – юни 2015 г. ;\n− Изпълнение на предварителните условия по СП;\n− Приемане на Закон за управление на средствата от ЕС и свързаната нормативна база;\n− Междуведомствени координационни групи и ВОМР\n− Системи за управление и контрол (СУК) и ИСУН 2020 г.\nПетата национална среща на евроекспертите от общините организирана от Националното сдружение на общините в Република България и „НСОРБ–Актив“ се проведе от 21 до 23 ноември в гр. София. За поредна година Срещата събра на едно място общинските експерти, представители на оперативните програми, контролните и одитни органи и бизнеса. Представени бяха продукти и услуги и от спонсорите на Срещата – „Екосол“ България АД, „Велдер груп“ ООД, „Литекс Моторс“ АД и „Делойт Одит“ ООД.\n146 участника от 71 общини се включиха в ежегодното събитие, превърналото се вече в традиция.\nФорумът беше структуриран в пленарни сесии и паралелни дискусионни форуми. В работен режим експерти от управляващите органи на всичките оперативни програми и Програмата за развитие на селските райони дискутираха с участниците от общините текущото изпълнение на програмите и въпроси и казуси, възникнали в хода на изпълнение на проектите.\nВ рамките на работните срещи по всяка от оперативните програми бяха обсъдени проектите, които следва да се довършат до 2013/2015 г., както и последните схеми, по които предстои сключването на договори в рамките на настоящия програмен период.\nПо ОП „Околна среда“ беше отчетено, че до края на периода по приоритетна ос 1 предстои пускането в експлоатация на още 50 ПСОВ и изграждането и реконструирането на 1 700 км ВиК мрежа, а по приоритетна ос 2 - изграждането на 11 сепариращи и 18 компостиращи инсталации, 9 съоръжения за рециклиране и пускане в експлоатация на 18 клетки.\nОчаквано по ОП „Развитие на човешките ресурси“ общините очакваха да получат отговор как ще се изпълняват проектите от Плана за действие за изпълнение на Националната стратегия „Визия за деинституционализация на децата в Република България”. От УО беше отчетено, че общините бенефициенти са късно информирани за броя и състоянието на децата и младежите с увреждания, които ще бъдат настанени в услугите на територията на съответната община. Към момента по проект “Детство за всички” не се насочват деца и младежи за настаняване в услугите в пълен капацитет, а част от децата и младежите, насочени за настаняване в новите услуги, не отговарят по възрастов признак, съгласно съответните методики за предоставяне на дадените услуги или са с много тежки увреждания, зависими от специализирана медицинска грижа и оборудване и имащи нужда от постоянно обгрижване. Средствата, съгласно ЕРС, се оказват недостатъчни с оглед необходимостта от допълнителен квалифициран персонал, както и поради необходимостта от специализирана медицинска апаратура. Методиката от УО на ОП РЧР за отчитане на ЕРС и възстановяването на разходите е изготвена въз основа на реалната заетост в услугите, а не на база капацитет. В тази връзка от страна на МТСП,АСП и ДАЗД са предприети следните стъпки за успешното изпълнение на проектите по схемата - приет е План за действие по възникналите проблеми; извършена е промяна в критериите за избор на операция; продължава работата по разпределяне на целевата група в пълен капацитет по изградената и изграждаща се социална инфраструктура за общините, с които предстои сключването на договори по Компонент 2, а УО на ОПРЧР има готовност за допълнителни индивидуални консултации по изпълнението на проектите.\nПо ОП „Административен капацитет“ беше отчетено, че през 2013 г. в изпълнение са 383 договора с общински администрации на обща стойност 33,6 млн. лв., а в процес на сключване са нови 159 договора. До края на 2013 г. предстои да бъдат отворени три процедури за предоставяне на безвъзмездна финансова помощ, като едната ще бъде за обучение на общински служители (подприоритет 2.2) на обща стойност – 4 млн.лв.\nПо Програмата за развитие на селските райони дискусията се фокусира върху изпълнението на плана за действие по усвояване на бюджета за 2013г. и своевременното договориране на проектите по мерки 321, 322 и 313, подадени по приема от септември т.г., особено в частта за авансовите плащания по общинските проекти до края на година с цел избягване на загуба на средства от ЕС.Експертите от общините споделиха, че липсата на яснота относно крайния срок за договорирането на тези проекти прави все по-трудно изпълним ангажимента им да подадат заявки за авансови плащания буквално в последния момент и поставя на риск както изпълнението на плана за действие по усвояване бюджета на програмата, така и на самите проекти.\nПо Оперативна програма „Регионално развитие “2007-2013“ беше отбелязано, че няма да бъдат загубени никакви средства за 2013 г., за което основен принос имат общините. Сключени са 1085 договора с обща стойност на договорените средства в размер на 3,103 млрд.лева, което представлява 99 % от бюджета на програмата. Разплатени до момента са 1,740 млрд. лева, което представлява 56 % от размера на договорените средства и 55 % от бюджета на програмата. Общините могат да подават искания за междинни плащания към ОУ без реално извършени дейности - достатъчна е авансова фактура за плащане към изпълнителя. По отношение на провежданите процедури за обществени поръчки се констатира, че общините вече имат много голям опит и във времето правят все по-добри, все по-качествени, все по-законосъобразни процедури. По 17 договора са наложени допълнителни финансови корекции, като следва да се има предвид, че мисиите и одитите се връщат назад във времето и е трудно да се намерят аргументи за неналагане на финансови корекции. Има случаи на обявени процедури, в които е очевидно прилагането на методика на средните цени, което е недопустимо. Тези неща е много важно да се прецизират, когато се изготвят методиките на обществните поръчки.\nОсновен акцент в програмата на Срещата беше поставен и върху подготовката на следващия програмен период, общинското участие при формулирането и при постигането на националните приоритети и най-вече каква ще бъде демаркацията на дейности, територии и финансиране в следващия програмен период.\nПо темата пръв взе думата г-н Страхил Ангелов, член на парламентарната комися по европейските въпроси и контрол на европейските фондове, Народно събрание. Той сподели, че европейското финансиране трябва да има допълващ характер към политиките на българската държава, но все още е единствен източник за решаване на най-различни проблеми в съответните сектори на местните власти. Според него народните представители и правителството трябва да търсят алтернативни източници, тъй като европейските фондове са недостатъчни за покриване нуждите на страната. Той отбеляза, че само за водния сектор, в средносрочна перспектива, са нужни 12 млрд. лева, за да се постигнат изискванията на директивата за отпадни води, а едва ли ще имаме повече от 2 млрд. лева в рамките на следващия програмен период.\nПодготовката на нормативната уредба на страната ни за следващия програмен период беше представени от Екатерина Алексиева, експерт в дирекция „Програмиране на средствата от ЕС“, Министерски съвет. Тя сподели с участниците в Срещата, че основната идея е бъдещата нормативна уредба да бъде максимално опростена и уеднаквена, а не както до момета – всяка оперативна програма да има свои правила, отделни процедури и формуляри, което е тежест, както за администрацията, така и за бенефициентите.\nПо отношение на самата подготовка за следващия програмен период, г-жа Алексиева подчерта, че в Споразумението за партньорство (СП) България е идентифицирала основните предпоставки, които ще допринесат за дефинираните в Стратегия «Европа 2020» три типа растеж – интелигентен, устойчив и приобщаващ. За приобщаващия растеж фокусът ще бъде поставен върху образованието, квалификацията и заетостта, за интелигентния растеж основните инвестициите ще бъдат в наука, иновации и конкурентни МСП, а за постигане на устойчив растеж акцентът ще бъде върху свързаността и зелената икономика.\nВ допълнение за България е откроена важността на хоризонтален приоритет по отношение на капацитета на администрацията и съдебната система и стратегическо териториално измерение. Г-жа Алексиева сподели, че за всеки от 5-те фонда (Кохезионен фонд, Европейски фонд за регионално развиние, Европейски социален фонд, Европейския земеделски фонд за развитие на селските райони и Европейски фонд за морско дело и рибарство) има определени предварителни условия. За неизпълнени условия при официалното подаване на СП за одобрение от ЕК, ще се предложат действията, които трябва да бъдат предприети на национално или регионално ниво и график за тяхното изпълнение с цел да се гарантира изпълнението им не по-късно от 2 години след приемането на СП или не по-късно от 31 декември 2016 г., като се взема по-ранната от двете дати. При неизпълнение на условията, страната ще подлежи на спиране на средства от фондовете.\nС РМС 328/25.04.2012 г. са одобрени тематичните цели, чрез които България допринася за целите на стратегия Европа 2020, както и програмите за 2014-2020 г. и водещите ведомства за тяхното разработване. Обхвата на нормативната уредба за следващия програмен период включва:\n· Постановление за създаване на комитети за наблюдение на СП;\n· Постановление за предоставяне на безвъзмездна финансова помощ;\n· Постановление за допустимостта на разходите;\n· Постановление за избор на изпълнител от страна на частно-правните бенефициенти;\n· Постановление за финансово управление и контрол.\nБезвъзмездната финансова помощ през периода 2014-2020 г ще се предоставя по нови правила, които да включват: :\n· Типизирани формуляри за кандидатстване;\n· Унифицирани насоки за кандидатстване;\n· Намаляване на административната тежест:\n– гарантиране на възможността цялата комуникация да се осъществява по електронен път;\n– еднократно подаване на документи;\n– проверяване на информация, налична в публични регистри, по служебен път;\n– адресиране на нуждите на бенефициентите;\n– публично обсъждане на ИГРП;\n– удължаване на срока за обсъждане на Насоките за кандидатстване\nОптимизиране и опростяване на процедурите:\n– предоставяне на финансова помощ с решение на УО\n– опростено кандидатстване и изпълнение на „малки проекти“\n– интегрирани проектни предложения\n– прилагане на бюджетни линии\n· Допустимост на разходите\n− общо постановление за допустимостта на разходите по всички програми, съфинансирани от ЕФРР, ЕСФ и КФ, с което се отчитат натрупания опит и добрите практики от настоящия период и се постига унификация по отношение на правилата за групи разходи, които са хоризонтални за всички програми\n– уреждане на всички хоризонтални въпроси ,които досега са били обект на допълнителни методики\n– акцент върху възможностите за прилагане на различни форми на опростени разходи, включително съвместни планове за действие.\nТези промени са в резултат от натрупания досега положителен и не толкова положителен опит. С тях се цели да се преодолеят недостатъците, констатирани през настоящия програмен период, а именно:\n· различните правила по отделните програми;\n· вътрешни правила и процедури, създаващи допълнителна административна тежест;\n· многократно изискване на едни и същи документи;\n· изискване от бенефициентите на документи, налични в публични регистри;\n· забавяне на плащанията;\n· дублиране на контроли.\nСроковете по подготовката на следващия програмен са: :\n· финализиране на проектите на нормативни актове – ноември 2013 г.;\n· обсъждане на проектите с ключовите партньори – ноември 2013 г.;\n· процедура за междуведомствено обсъждане – декември 2013 г.;\n· внасяне в Министерския съвет – януари 2014 г., но не по-рано от влизането в сила на регламентите за ЕСИФ.\n(Презентациите от работните среща проведени с експертите от Управляващите органи на оперативните програми и Програмата за развитие на селските райони, както и от общите пленарни сесии можете да намерите на www.namrb.org)\nВ последния ден от Срещата дискусията беше посветена на мониторинга, контрола и одита върху изпълнението на общинските проекти. В рамките на сесията г-жа Добринка Михайлова, изпълнителен директор на ИА „ОСЕС“ представи правилата и процедурите, от които агенцията се ръководи в своята дейност, както и различните нива на контрол.\nПървото ниво на контрол за общинските проекти са управляващите органи (УО), които селектират проектите, оценяват ги, сключват договорите, верифицират ги, проверяват обществените поръчки и допустимите разходи, извършват контрол на място на качеството и устойчивостта на инвестицията. Следващото ниво на контрол е Сертифициращият орган (СО), на когото УО представя доклад. СО извършва частична селекция и няколко проверки, с които преповтаря работата на УО, за да „припознае“ за допустими от неговото ниво на контрол верифицираните от УО искания и да ги изпрати, като сертифицирани в декларация към ЕК. След като ЕК възстанови средствата, тогава те стават предмет на одит от ИА „ОСЕС“ – година по-късно от останалите във веригата на контрол. Към днешна дата агенцията подготвя контролния доклад, който се отнася за верифицираните от УО и сертифицирани от СО разходи, извършени през 2012 г.\nАгенцията първо оценява системата на УО - доколко успява да „хване“ грешките и да ги коригира своевременно, т.е. ОСЕС всяка година оценява ефективността на контрола, осъществяван от УО и СО. Тази оценка е важна, тъй като въз основа на нея се преценява колко и какво да се одитира. Агенцията „преповтаря“ контрола на УО и СО, като селектира верификациите и съпоставя резултатите. Ако се установи, че УО е констатирал грешките, които и агенцията е установила, тогава заключението е, че системата на I-во ниво е ефективно функционираща.\nАко има разминаване в оценката и квалификациите с УО се прави анализ на грешките, като възможните резултати от този анализ са два: контролът е бил ефективен, т.е. установил е грешките, но е направена неправилна квалификация (например нарушение на ЗОП) и е оценил финансовото влияние с 5%, а по Националната методика е трябвало да бъде 25% корекция. Това означава, че системата е ефективна, но трябва да се коригира подхода.\nПо принцип ОСЕС преповтаря малък брой верификации (около 20 от извършени стотици), затова е изключително важно да няма разминаване в тези контроли. Ако се установи няколко пъти една и съща грешка, явно липсва въпрос, който да констатира адекватно този проблем. В този случай проблемът се квалифицира като системен и се препоръчва на УО или да се съгласи на плоска финансова корекция по цялата схема, примерно 2%, тъй като не е осигурил качествен, правилен и адекватен контрол или да отвори всички проекти и да види дали в договорите има клаузи, които му дават право да коригира бенефициентите.\nОцеката, която дава ОСЕС през последните години на управляващите органи е добра. Тя се формира като цялата база данни се селектира от софтуера на база основни показатели и коефициент на прецизност. Така в извадката попадат определен брой бенефициенти. За ЕК е важно да е сигурно, че в извадката няма нищо манипулирано и тя е точна и обективна.\nУведомяват се бенефициентите, изискват се определени документи и се определя дата за проверка. Използва се една й съща методология и одитен софтуер, като проверката започва в УО с преглед на досието на съответния проект и попълване на част от въпросника. Одиторите извършват допълнителни проверки на място в счетоводната програма на бенефициента, оригиналните документи, контрол на физическото състояние на инвестицията.\nВсяка констатация и квалифицикация с нарушение минава през няколко нива на контрол и чак тогава се взима решение каква да бъде финансовата корекция. Всеки бенефициент има право в рамките на 30 дни да предостави контрааргументи – ако някъде одиторите са пропуснали да отчетат факт, ако липсват писмени аргументи и доказателства или не са били предоставени, за да се стигне до промяна на констатацията.\nРаботата на ОСЕС се проверява от ЕК и всяка година агенцията попада в извадката на някоя от Генералните дирекции на ЕК. На основата на извършената от ОСЕС извадка се селектират определени одитирани проекти, преповтарят се проверките и се търси да се установи дали одиторите са „хванали“ всички факти и ако е имало нередности, правилно ли са ги квалифицирали и правилно ли са предложили корекции.\nЕвропейската сметна палата одитира ЕК и докладва на Европейския парламент за парите, които са похарчени от всички фондове и дали тези фондове от европейския бюджет са похарчени правилно. Европейската сметна палата прави извадка – различни държави, определени програми. Тя има по-различен подход от ЕК, като основното в него е – „нулево ниво“ на търпимост към грешките. Когато Европейската сметна палата установи някакво нарушение, проверява доколко то е оказало влияние върху законосъобразността и допустимостта на разходите. Ако при оценката се установи, че нарушението е наистина сериозно, то палатата приема целият извършен разход за недопустим, т.е.100%, целия проект като неправилно финансиран с европейски средства. Ако има нарушения ги анализира и ги извежда в констатации и очаква съответната държава да реагира, като следи как ще бъдат коригирани „нарушенията“.\nEK е дала възможност на държавите да допускат грешки в рамките на 2% от всички сертифицирани разходи, т.нар. ниво на същественост. Ако грешката, която е установена от ОСЕС е под 2%, може да се направи заключение, че системата работи в разумна степен на увереност, контролът е ефективен и дори и да има грешки, те са в рамките на допустимото. Ето защо всички УО много стриктно работят и се стремят да не изпаднат в ситуация да имат грешки над 2% констатирани от ОСЕС. Над 2% грешка означава спиране на парите за държавата.\nДосегашните насоки и указания на ЕК даваха възможност при установяване на нередности и системни пропуски за всеки конкретен казус да се анализират грешките и да се направи опит да се установи какво е ралното финансово влияние и с колко реално е ощетен европейския бюджет.\nАко това не е възможно да бъде направено или е много сложно да бъде фиксирано като грешка, тъй като в много случаи е трудоемко да се преповтаря се прилага т.нар. пропорционален подход - определена плоска корекция – 25%, 10%, 5 %, санкционираща подобни нарушения.\nСлед последните проверки от ЕК, ИА „ОСЕС“ променя подхода си по отношение на нарушенията на правилата за възлагане на обществени поръчки. При установяване на използването на критерии за подбор на участници в процедури за възлагане на обществени поръчки като показатели за оценка на офертите ще се предлага налагане на финансова корекция по пропорционалния метод, в съответствие с предвиденото в т.6 от Насоките за определянето на финансовите корекции. При установяване на прилагане на „неясни методики“ за оценка на офертите ще се прилага същия подход и ще се предлага налагане на финансови корекции по пропорционалния метод. Предстои УО да отворят всички тези случаи, в които няма ясна методика и има смесване на критерии за подбор и оценка. В 14 от 220 проекта са установени подобни нарушения. Ще се направи преглед и на всички верификации за 2013 г., които ще станат обект на проверка следващата година и могат да попаднат в извадката на ОСЕС.\nВ рамките на Срещата бяха представени и разработените по проекта на НСОРБ „Е-ПОДЕМ“:\n· специализиран софтуер за електронизация на дейностите на общините по европейски проекти;\n· основни дейности и функции, които се очаква да бъдат поети от общинския ресурсно-координационен център.\nНа заседанието на Постоянната комисията по управление на европейските фондове към НСОРБ бяха взети няколко решения, които се отстояваха като общи позици в рамките на отделните сесии от програмата на Срещата:\n· Да се предложи удължаване на срока за кандидатстване до края на м.януари, намаляване на горната граница на проектите, включване на обучения по ЗОП и на общинските съветници като целева група по предстоящата процедура за обучения на общинските администрации по ОПАК.\n· Да се информира УО на ОПАК за недостатъчно добрата квалификация на лекторите, не добрите условия, пропуските в логистиката при провеждането на обученията от ИПА.\n· Да се информира УО на ОПРЧР и АСП за необходимостта от публикуване на информация за промените в операция „Да не изоставаме нито едно дете”. Да се настоява за провеждане на обучения на общините, които предстои да сключат договори и за индивидуални консултации при необходимост.\n· Проекти на новите ПМС-та уреждащи управлението и разходването на европейските средства за периода 2014-2020г. да се изпратят на членовете на Комисията за коментари. При възможност да се организира заседание на ПК, в рамките на което същите да бъдат обсъдени. Проект на изменението на ПМС-то за налагане на финансови корекции да се изпрати на членовете на ПК за коментари.\nНаправено беше предложение да се възстанови добрата практика по провеждане на месечни координационни срещи с УО на ОП и ДФЗ.\nЧетвъртата национална среща на евроекспертите от общините се проведе от 13 до 15 декември в гр. София. Участие взеха над 100 евроексперти, заместник-кметове и кметове от 49 общини, представители на бизнеса и неправителствения сектор.\nНа форума присъстваха: г-н Томислав Дончев, министър по управление на средствата от ЕС; г-жа Лиляна Павлова, министър на регионалното развитие и благоустройство; г-жа Ивелина Василева, заместник-министър на околната среда и водите; г-жа Светлана Боянова, заместник-министър на земеделието и храните и ръководител на УО на ПРСР; г-жа Надя Данкинова, изпълнителен директор на фонд „ФЛАГ“; г-н Мартин Кожинков, главен експертен сътрудник към ПК по европейските въпроси и контрол на европейските фондове, НС; г-н Емил Савов, заместник-изпълнителен директор на НСОРБ; г-жа Деница Николова, ръководител на УО на ОПРР; г-жа Малина Крумова, ръководител на УО на ОПОС; както и експерти от Управляващите органи на: ОПРР, ОПОС, ПРСР, ОПРЧР и ОПАК; както и представители на ИА „ОСЕС”.\n· Дискусия с Управляващите органи на Оперативните програми и ПРСР за направените инвестиции до момента, текущото изпълнение на проектите, основните рискове, необходимостта от промени и подобряване процеса на усвояване на средствата от европейските фондове до края на настоящия програмен период;\n· Участието на общините при формулирането и при постигането на националните приоритети в следващия програмен период;\n· Контрол и одит на общинските проекти – нередности и проблеми при налагането и и финансови корекции.\nВ отделна работна сесия се дискутираха очакванията на общините след отварянето на схемите по ЕИП и Норвежкия финансов механизъм, както и проблемите и основните рискове по изпълнението на общинските проекти в новия програмен период за ТГС.\nТретото издание на срещата се проведе от 14 до 16 декември отново в гр. София. Участие взеха над 140 представители на 80 общини. Събитието се проведе в партньорство и с подкрепата на Оперативна програма „Регионално развитие” 2007-2013 г., Оперативна програма „Околна среда” 2007-2013 г., както и на големи международни консултантски компании.\nУчастие взеха представители на всички Управляващи органи на Оперативните програми и Програма за развитие на селските райони, както и на Изпълнителна агенция „Одит на средствата от ЕС”, Комисията за защита на конкуренцията и на Агенцията по обществени поръчки.\nФорумът беше уважен от Председателя на ПК по регионална политика и местно самоуправление в Народното събрание – г-н Любен Татарски, министъра по управление на средствата от ЕС – г-н Томислав Дончев, Ръководителя на УО на ОПРР – г-жа Деница Николова, заместник министъра на околната среда и водите – г-жа Ивелина Василева, заместник министъра на земеделието и храните и ръководител на УО на ПРСР – г-жа Светлана Боянова.\nАкцентите в програмата бяха:\n- Европейските фондове за българските общини – какво се случи през 2011 г. и какво ни предстои до 2013 г.;\n- Дискусии с УО на Оперативните програми и ПРСР за подобряване процеса на усвояване на средствата от европейските фондове;\n- Как да се предпазим от нередности и финансови корекции.\nОсновните дискутирани въпроси:\n- Преодоляване на потенциалните проблеми преди и след влизането в сила на променения ЗОП и в частност – ще има ли и в каква степен предварителен контрол, който се осъществява от Управляващите органи;\n- Уеднаквяване на практиките на контролните органи – дискусиите показаха пълно разминаване между вижданията на всеки от тях за прилагането на едни и същи норми от ЗОП;\n- Осигуряване на справедливост и яснота при налагане на финансови корекции – към настоящия момент „цената“ на тези дисциплиниращи мерки не кореспондира с размера на нарушението и не е еднаква за едни и същи нарушения;\n- Въвеждане на ясни правила за структуриране на екипите за управление на проектите и за възнагражденията им.\nНад 150 участника от 79 общини взеха участие във втората национална среща на експертите по програми и проекти от общините, която се проведе от 15 до 17 декември в гр. София. Партньори на Събитието бяха всички Управляващи органи на Оперативните програми, представители на бизнеса и неправителствения сектор.\nСрещата откри г-жа Дора Янкова, председател на УС на НСОРБ. В пленарната сесия взеха участие г-жа Гинка Чавдарова, изпълнителен директор на НСОРБ; г-н Томислав Дончев, министър по управление средствата от ЕС; г-жа Лиляна Павлова, зам.-министър на МРРБ и ръководител на УО на ОПРР; г-жа Ивелина Василева, зам.-министър на МОСВ; г-жа Светлана Боянова, зам.-министър на МЗХ и г-н Красимир Попов, зам.-министър на МТСП.\nВ режим на дискусия се разгледаха:\n- проблемите при текущото изпълнение на ОПРР и възможните решения;\n- предизвикателствата пред ОПОС и възможностите за рационално оползотворяване на наличния ресурс;\n- трудности и перспективи при инвестициите в селските райони чрез ПРСР;\n- възможностите за общински инвестиции със средства от ЕСФ.\nОтново бяха разгледани проблемите в прилагането на ЗОП при подготовката и изпълнението на проектите, както и въпросите за мониторинга и контрола на общинските проекти с европейски средства.\nВ отделни форуми бяха представени добри практики с примери за успешни проекти и трудности при изпълнението им от общини и бизнес партньори на срещата, както и общинската визия за следващия програмен период.\nПървата национална среща на общинските експерти, занимаващи се с европейски програми и проекти се проведе от 13 до 15 декември в гр. Пловдив. Участие взеха над 100 общински евроексперти, заместник-кметове и кметове от 61 общини.\nСъбитието се организира по инициатива на НСОРБ-Актив и общински евроексперти с решение на УС на НСОРБ и има за цел да обедини и легитимира групата на експертите, работещи по общински европроекти, както и да се дискутират в работен режим с управляващите органи наболелите проблеми от практиката и да се очертаят промени в следващия програмен период.\nПриветствие към участниците направиха г-жа Дора Янкова, председател на УС на НСОРБ и г-жа Гинка Чавдарова, изпълнителен директор на НСОРБ.\nФункциите, професионалната компетентност, ролята и отговорностите на общинските експерти по проекти с европейско финансиране беше основна тема дискутирана на форума. Обсъдиха се и проблемите при идентифицирането, планирането, подготовката и изпълнението на проектите с предложения за промени.\nПредставители на управляващите органи на оперативните програми представиха приоритизирането на остатъчния ресурс по всяка от схемите, сроковете и допустимите проектни предложения. Дискутираха се проблемите при обществените поръчки и нередностите, и бяха направени предложения за промени в нормативната уредба.


Златин Михайлов: Каверном на гръбначния мозък : Зов за помощ\nот FramarMedia » 13 Авг 2013, 12:36\nЗдравейте! Казвам се Златин Михайлов, на 26г. от гр.Варна. По образование съм фармацевт и в момента съм сътрудник към национален здравен портал Фрамар.бг.\nПиша този текст, за да ви разкажа за проблемите, които ме сполетяха и за борбата, която водя от няколко години насам. През лятото на 2005г.- през лятната ваканция между 11-и и 12-и клас бях започнал работа, като сервитьор на Златни Пясъци. Живеехме сами с майка ми. Баща ми беше починал няколко години по-рано и се опитвах да помогна на майка ми като събера малко пари, които да покрият разходите за абитуриентския ми бал. Уви през една обедна почивка се случи нелеп инцидент, паднах на гърба си, от тогава се тръгна с моето ходене по мъките.\nНяколко неуспешни диагнози, няколко приемания в болници,грешно лечение и рецидиви. Историята ми е доста дълга за разказване, затова ще мина към съществената част. В началото на 2009г. се наложи операция, която трябваше да ми помогне, да се възстановя. Накуцвах доста сериозно и според лекарите беше нужно, да вляза на операция на гръбнака, за да се изчисти образуванието, което се беше получило при падането няколко години по-рано. Съгласих се на тази операция, като ми беше казано от лекарите, че след нея само мога да стана по-добре. Беше ми представена като нещо малко и рутинно, което ще мине и ще замине за нула време. За съжаление се случи точно обратното. Влязох ходейки, качих се сам в асансьора, легнах сам на операционната маса, а след деветчасовата операция ме изкараха напълно обездвижен. С множество рехабилитации успях да проходя четири месеца по-късно. Възстановявах се, макар и по-бавно от очакваното, но през Април 2010г., само 10 месеца след като проходих, започна да ми изтръпва единия крак. Оказа се, че съм получил рецидив.\nВ рамките на няколко дни се обездвижих напълно, изгубих чувствителност. Налагаше се втора операция. Няколко месеца по-късно ме оперираха в Брюксел. За щастие се оказа, че гръбначния ми мозък не е бил прекъснат и шансовете да проходя са над 50%. В България обаче няма ефективно следоперативно лечение подходящо за случаи като моя. Въпреки постоянните рехабилитации, три години след операцията имам само малък напредък. Мога да си мърдам пръстите на краката, както и започнах да съкращавам част от мускулите на корема и краката волево. Преди половин година се свързах с университетската болница на Цюрих, където от ноември започва нова програма, за случаи като моя. За целта бяха нужни 15 000 франка, които ние преди няколко дни с помощта на много хора успяхме да съберем.\nВ момента има нужда от допълнителни средства, които са за разходи по транспорт – самолетни билети за мен и мой родител и нашия престой - 8 седмици. За целта са нужни още около 10 000 лв. Извинявам се, за това, че ви моля за финансова помощ. Правя го, защото покрай всички тези ходения по мъките, къде малко по малко, а къде повече, нашите лични спестявания свършиха. Пътуването е предвидено за края на 2013 година - ноември или декември.\nВярвам, че ще ми помогнете и ще успея да проходя Благодаря Ви!\nБанка ОББ: BG87UBBS80021013867330.\nМоже да се помогне и с SMS с текст: DMS ZLATIN на номер 17777 (1.20 лв. с ДДС за всички оператори)\nДруги медии за историята на Златин Михалов:\nВестник "Сега" - Неравната битка за живота в България\n"Стандарт" - Джулая зарежда с надежда и вяра\nТВ 7 - Зов за помощ за Златин Михайлов\nRe: Златин Михайлов: Каверном на гръбначния мозък\nот Violetta » 13 Авг 2013, 21:17\nПуснах смс в негова подкрепа. Защо да си плащам осигуровките, след като виждам какво се случва...и няма никакъв смисъл? Дано помогнем на момчето!\nD18 Хемангиом и лимфангиом с каквато и да е локализация от 28 май 2015г. Прочети повече ›\nПРАКТИЧЕСКО ОВОЩАРСТВО - проф. д-р ЦОЛО МИХАЙЛОВ от 16 авг 2012г. Прочети повече ›


imotivarna.net : Имоти Варна предлага тристаен апартамент 135м2 кв Левски, Апартамент за Продажба, България, Варна, Варна\nID 4912287 / Ref - 4610\n-ВИЖТЕ ПЪРВИ- Оферта №4610 Имоти Варна Ви предлага тристаен апартамент в търсен /предпочитан/ район на града ,намиращ се в кв Левски до пазара . Апартамента е тухлен ново строителство с Акт 16 от 2008 год. Сградата е изградена от доказал се строител с качество на изпълнение ,както и с материалите които влага.Изложението е югоизточно.Блока е добре подържан . Състой се от две големи спални напълно обзаведени розовата спалня е италианска има и голяма тераса към двете спални. Две бани +тоалетни . Голяма всекидневна около 60 кв с голяма тераса . Дограмата е PVC с дърво , ламината е от най висок клас . Апартамента се продава обзаведен както е на снимките мебелите и техниката (печка,пералня....хладилник и т.н.) .Жилището може да се закупи без наличното обзавеждане при което може да се коментира цената в разумни граници. Към жилището има и маза .В района свободно може да паркирате. Близко до училище,градина,зъболекар,магазини .Имот който си заслужава.За оглед тел.0898644783


Избягвайте да говорите за това на работното си място | Управление и развитие на кариерата | Портал Кариерист\nДа видим, за какво не е добре да се говори на работното място:\nНе бива да обсъждате своите религиозни вярвания или да излагате своите мисли, относно другите религии. Това е доста личен въпрос за всеки от нас. Хората са чувствителни на тази тема. Не бива да подхващате тази тема дори и да сте сигурни, че Вашите колеги напълно споделят Вашето мнение по въпроса.\nТова също е доста опасна тема за разговор, дори и по време на изборите. Не бива на работното си място да агитирате за своята партия или за кандидата, на когото симпатизирате. Най-добре е изобщо да не изказвате своята гледна точка по политически въпроси, стига да не работите в централата на някоя партия.\n3. Интимен живот\nИнтивмния Ви живот касае само Вас и Вашия партньор. Не бива да го обсъждате на работното си място, защото слагате в неудобно положение своите колеги. Интимния живот на другите хора също не бива да се обсъжда.\n4. Семейни проблеми\nИстината е, че Вашите деца, съпрузи, братовчеди и другите Ви роднини са интересни само на Вас. Вашите колеги не са задължени да изслушват подробности за семейния Ви живот. Освен това, има вероятност Вашите началници да се замислят, че през работното време отделяте прекалено много внимание на своето семейство, и не Ви остава време да се справяте добре със своите задължения.\nДобре е да имате амбиции и да се стремите да направите успешна кариера, но не правете грешката да показвате своите амбиции пред колегите си и началниците си. Интересът Ви към кариерно развитие може да бъде възприет като нелоялно отношение към фирмата, в която работите.\nЗатова, просто работете добре. Нека Вашата работа и резултатите, които постигате, да показват на хората, какво представлявате. Позволете на началниците си да знаят, че имате амбиции да се развивате в рамките на фирмата, но не прекалявайте да изтъквате този факт.\n6. Вашето здраве е изцяло Ваш проблем\nНе обсъждайте здравословните си проблеми на работното място. Оплакванията от подобно естество, дори и да са много редки, рано или късно ще накарат Вашите ръководители да се замислят за евентуалните неудобства, които можете да предизвикате в работата на фирмата. Никой, няма да Ви каже направо, но информацията за здравословното Ви състояние може да бъде решаваща когато, например, се взима решение за назначаването Ви на по-висока длъжност или се определят кандидати за уволнение.\nПрочетено: 4,357 пъти Източник на статията: Портал Кариерист | 08.12.2009г.


Еврозоната остава в рецесия през април - bTV Новините\nЕврозоната остава в рецесия през април\nТова показва проучване за активността в сектора на услугите и промишлеността\nПубликувано в 15:12 ч. 23.04.2013 г. - Обновено в 15:21 ч. 23.04.2013 г.\nЕврозоната е останала в рецесия през април, показват данни от проучване, цитирано от ДПА. Компанията за финансова информация Маркит, чиято централа се намира в Лондон, съобщи, че нейният индекс на мениджърите по доставките, измерващ активността в сектора на услугите и промишлеността в еврозоната, е останал без промяна - 46,5 пункта този месец, колкото е бил и през март.\nПоказателят остава под границата от 50 пункта, разделяща спада от растежа. Данните съответстват на прогнозите на анализаторите. За 15-ти пореден месец индексът сигнализира за свиване на икономическата активност на еврозоната. Проучването обхваща 5000 компании.\nРезултатите от него вероятно ще засилят натиска върху ЕЦБ да намали още основната си лихва или да окаже допълнителна парична помощ, за да подкрепи икономическото доверие във валутния съюз. В началото на месеца президентът на ЕЦБ Марио Драги посочи, че финансовата институция е готова да действа, за да насърчи засегната от рецесия еврозона.\nИндексът на мениджърите по доставките на Маркит в Германия за април е на равнище от 48,8 пункта спрямо 50,6 пункта през март. Той се понижава за първи път от ноември.\nПо-смесени са сигналите от Франция - втората по големина икономика в еврозоната. Индексът на мениджърите по доставките е нараснал до 44,2 пункта, което е четиримесечен максимум, спрямо 41,9 пункта през март.\nМаркит дава данни само за Германия и Франция. Най-новите проучвания сочат обаче, че икономическото представяне на Франция почти се изравнява с останалите по-слаби икономики от еврозоната.


"Цанков камък" е добър проект, но реализиран с грешки\nСкъпата енергия от ВЕЦ-а може да се окаже евтина на балансиращия електропазар, казва проф. Атанас Тасев\n- Проф. Тасев, защо сега, 7 години след пускането му в екплоатация, се появи този шум около хидроенергийния възел "Цанков камък"?\n- Аз не съм политик и политически интриги около "Цанков камък" няма да коментирам!\nОт чисто експертна гледна точка мисля, че вече стана ясно на цялото общество, че в момента е спряна експлоатацията на хидровъзел "Цанков камък", за да може да се реши един чисто технически проблем - нарушаването на геомембраната на язовира, поради което събраните количества вода, които и без това не са огромни, изтичат не по предназначение.\nВсеки технически грамотен човек знае, че когато водата отива в скалите, тя поражда свлачищни процеси. А всъщност големият проблем на "Цанков камък" е именно геотектониката. Скалите там са особени, порести, неустойчиви - нещо, което е било открито след като е било започнало строителството, което, с цел подобряване на хидроизолацията, е наложило покриването на язовирната чаша с геомрежа.\nТака че този технически проблем е открит и след един кратък ремонт язовирът ще продължи да събира вода и няма да има последствия нито за екологията, нито за населението в региона.\nСамата язовирна стена е шедьовър на инженерната мисъл и на хидроенергийното строителство. Така че само който не е видял какво представлява стената на яз. "Цанков камък", може да приказва разни глупости!\nПроблемът на проекта са лошо направените предварителни геоложки проучвания на скалите.\nИначе - и като идея, и като реализация, "Цанков камък" си е един много добър проект. Но от гледна точка на електроенергийната система хидроенергийният възел "Цанков камък" няма особена стойност. Това са само 80 МВт (2х40 МВт) високонапорни турбини, което не е много. Но трябва ясно да се каже, че всъщност идеята на проекта "Цанков камък" беше друга. Той реализира една много стара мечта на хидроинженерите на НЕК - да оползотворят напълно хидроенергийния потенциал на Родопите.\nЗатова те се насочиха към реализация на "Цанков камък" едва след като беше блокиран по-големият проект "Горна Арда". Преди това "Цанков камък", който е също много стара идея, просто стоеше в сянката му.\nНа практика ролята на яз. "Цанков камък" е да бъде изравнител на водостока от яз. Доспат след неговия ВЕЦ "Тешел", като регулира нивото на водите чак до язовирите Въча и Кричим по цялата хидроенергийна каскада Доспат - Въча, в която още влизат и ВЕЦ-овете "Въча и "Кричим", както и ПАВЕЦ "Орфей". Разбира се, далеч не на последно място, знаете, тези водни централи работят в подвърхов и върхов режим. А сега - с либерализацията на електронергийния пазар и особено след появата на ВЕИ-тата, ВЕЦ-овете ни са най-добрият компенсатор на 24-часовата неравномерност на производството на електроенергия в България.\n- Поради липсата на газотурбинни централи, за които само говорихме, но така и не построихме?\n- Така е, но с уговорката, че електроенергията от ГТЕЦ е значително по-скъпа от тази от ВЕЦ.\n- Без ВЕЦ-ове като "Цанков камък", за който политици още преди 7 години твърдяха, че той ще възстанови инвестициите след 1000 години.\n- Отново повтарям, че аз съм експерт и политически изявления не искам да коментирам! Да, електроенергията от ВЕЦ "Цанков камък" е скъпа, но пак повтярам, че тя има значение за оползотворяване на хидроенергийния потенциал на Родопите. Така че на ВЕЦ "Цанков камък" никой никога не е гледал като на някаква значима генерираща мощност, а единствено и само за подвърхово и върхово натоварване, където, отлично знаете, че в отделни случаи цените на Българската независима енергийна борса стигаха до 2400 лв. за МВтчас пикова енергия. Знаете също, че сега най-интересния електроенергиен пазар е пазарът на дебалансите. Именно защото дебалансите са много скъпи, очевидно скоро ще се появи и необходимост от изграждането на газотурбинни централи и те именно на този пазар вече ще бъдат икономически обосновани. Защото енергията, която не достига на един консуматор, ще се купува на балансиращия пазар много скъпо - 2400-3000 лв./МВтч пикова енергия, а тази, която е в излишък, ще се изкупува обратно на много ниска и даже на нулева цена. Така че в един момент скъпата енергия от ВЕЦ "Цанков камък" може да се окаже дори много евтина и ефективна на балансиращия пазар за овладяване на динамиката на електроенергийната система на страната.\n- Навярно това е и причината да бъде сключено навремето българо-австрийското правителствено споразумение за реализиране на "Цанков камък"?\n- Да, "Цанков камък" е политически и екологичен проект, който е трябвало да се реализира по схемата "съвместно изпълнение". Какво означава "съвместно изпълнение"? Това означава, че възвръщаемостта на проекта ще става не от цената на произведената електроенергия, а от т.нар. "зелени сертификати" - и именно поради това аз го наричам екологичен проект.\nОт друга страна тогава Европейската комисия беше определила фирми - западни, разбира се, да работят по тази схема, като конкретно за проекта "Цанков камък" изборът падна върху фирми, доказали се в подобен вид строителство на хидроенергийни проекти в Централна Европа. Кредитирането на проекта също беше експортно - от консорциум от австрийски банки. Именно съвместното изпълнение и гарантирания паричен поток през "зелените сертификати" даде възможност това кредитиране да се извърши при много благоприятни условия. И ако не се беше наложило да се строи чисто нов път, както и да се укрепва коритото на водното огледало, проектът щеше да бъде просто перфектен.\n- Какво значи "перфектен"?\n- Означава, че България, без да похарчи нито лев, щеше да придобие язовир и една ВЕЦ. Щеше да бъде, ако са били отчетени предварително, разбира се - ако това е било възможно, всички геоложки проблеми, които са възникнали в процеса на самото строителство на обекта.\n- И именно тези лоши предварителни геоложки проучвания са довели до оскъпяването на проекта и съответно - до сключването на тези 4 допълнителни анекса към първоначалния договор?\n- Да. Защото когато започваш един такъв мащабен и сложен проект, всичко, което е свързано с геология, може да се промени тотално. Освен това мои приятели - експерти пътищари, смятат, че ако е трябвало да се направи идеален нов път там, то той е трябвало да бъде по схемата: тунел - виадукт - тунел - виадукт. А нашите хора, за по-евтино, са взривявали хълмове и откоси, които и сега продължават да се свличат и поради това пътят там е в изключително тежко състояние. Именно поради това дълго време АПИ не искаше пътя и не зная накрая дали реши да го вземе. А ясно е, че тези взривове са станали и причина за нарушаването на стабилността на скалната маса в района, навярно - и под язовира. Така че, както винаги, са се получили поредица от проблеми, които - както изглежда, са решавани не по най-добрия, а по най-евтиния начин.\nТака, в крайна сметка, днес имаме един много красив, но и много скъп път в лошо състояние.\n- Значи вместо да го направят много скъп и сигурен, проектантите решили да направят този прословут път по-евтин и по-несигурен?\n- Да, както винаги накрая евтиното винаги излиза много по-скъпо. Това е и мнението на мои приятели, експерти в АПИ, с които често работя - че ако пътят е направен с много тунели и виадукти, днес той щеше да бъде едно шосе от швейцарски тип и нямаше да има тези проблеми.\n- Тъй като хидровъзелът е собственост на НЕК, както винаги, контрата си остава в националната ни енергийна компания. А какво е влиянието на "Цанков камък" на регулирането на водостока към Турция, който си е проблем от десетилетия и ни създава проблеми с комшиите?\n- Това беше и другият замисъл на проекта, защото много по-лесно е да улавяш водите междинно и след това плавно да ги изпускаш, отколкото да ги оставиш да изтичат неконтролирано, стихийно. Защото като дойде голямата вълна, някой трябва да я поеме. А кой я поема? Естествено - язовирите, ако ги има, разбира се. След което водите се изпускат планово - както за напояване, така и, между другото, за производство на електроенергия, така че да няма наводнения. А Въча, на която се намира цялата тази каскада от три язовира, три ВЕЦ-а и един ПАВЕЦ, на практика е втората най-пълноводна река на Родопите след Арда. Тя се влива малко след Кричим в р. Марица, която, както неведнъж бяхме свидетели през последните години, залива обширни територии в Турция и предизвиква огромни материални щети и дори взема човешки жертви. А това води до напрежение в двустранните ни отношения. Така че "Цанков камък" не е един ВЕЦ, строен за производство и продажба на електроенергия, а за да използва водите така, че реши поне частично проблема с наводненията в Турция.\nЗатова, често казано, аз не виждам друга причина, освен политическа, да се вдига именно сега целият този шум около "Цанков камък". Но това, пак повтарям, е съвсем друга тема и тя категорично не е моя! А, както ни е известно и от историческия опит, и от народната мъдрост - всяко чудо - за три дни! Така ще е, поне според мене, и с шума около "Цанков камък"!\nетикети: Цанков камък е добър проект но реализиран с грешки Интервюта новини новини от Варна местна власт местна власт Варна интервюта варна общински съвет варна общински съвет


Д-р Ангел Кунчев, главен здравен инспектор: Грипът си отива до 2 седмици! - Retro.bg\nД-р Ангел Кунчев, главен здравен инспектор: Грипът си отива до 2 седмици!\nСмъртоносен свински вирус идва от Канада\nИнтервю 20 яну. 2017, 11:26\nД-р Ангел Кунчев е най-известният български епидемиолог. Повече от 20 години той работи в тази област на медицината, а от 2001 г. ръководи Дирекцията за надзор на заразните болести в Министерството на здравеопазването. От 3 години е главен държавен здравен инспектор.\n- Какво става с грипната епидемия, д-р Кунчев? Стигна ли вече пика?\n- Да. Броят на заболяванията стигна пиковите стойности и те бавно започнаха да намаляват. В областите, в които първо беше обявена епидемията – Хасково, Пловдив и Добрич, се забелязва бърз спад на болните – така обикновено става с грипа. Все още има много заболели в Благоевград, Перник, Монтана, Пловдив. Мисля обаче, че до 2 седмици епидемията напълно ще утихне и обстановката в цялата страна ще се нормализира. Възможно е на някои места и в началото на февруари да бъдат регистрирани случаи на грип, но това вече са локални зарази и те бързо ще бъдат овладени.\n- Говори се, че се обмисляло учениците да бъдат пуснати в допълнителна дървена ваканция?\n- (Смее се.) Може на някои ученици да им се иска, но това няма да стане. Приключихме с тази превантивна мярка за ограничаване на заразата. Аз приветствам тази стъпка, която беше съгласувана с Министерството на здравеопазването. Нека не забравяме, че повече от две седмици ни мъчи и лют студ, температурата в класните стаи на много школа беше опасно ниска.\n- Но вие сам сте казвали, че студът в никакъв случай не убива устойчивия на мраз грипен вирус!\n- Това е точно така и аз пак ще го повторя. Но ефектът от подобни ваканции е, че не се събират на едно място много деца и това ги предпазва от заболяване. Още: при съчетанието на студа, който ни налегна, с върлуващата грипна епидемия, ако не бяха разпуснати учениците, рискът от заразяване щеше да е в пъти по-голям. Важното е, че овладяхме ситуацията.\n- Ами ако ни залее втора грипна вълна?\n- Малко вероятно е. Е, ако се случи, няма място за безпокойство. Защото тя винаги е по-слаба.\n- Честно, д-р Кунчев, имахме ли готовност да посрещнем пораженията от вируса „Хонконг”?\n- Световната здравна организация още през пролетта на миналата година ни предупреди за него. Но признавам, че имаше и малка изненада. Като сравнително нов щам – „Хонконг” е открит през 2014 г., хората още не са си изградили достатъчно антитела спрямо него и затова зоната на разпространение на сегашната епидемия беше много обширна.\n- Колко българи повали заболяването?\n- Досега повече от 1 млн. души, но вероятно ще има и още заболели. За съжаление, не можем точно да кажем колко души боледуваха, защото не се води такава статистика. Особено в почивните дни не получаваме прецизна информация от отделните области.\n- Всички говорят, че пораженията от тазгодишния, особено агресивен, вирус са големи. Вярно ли е?\n- Вижте, вярно е, че епидемията беше много интензивна. Но е вярно и друго, че заболяването протичаше и продължава да протича по стандартния начин. Да, не е леко да заболееш от грип и да се лекуваш от вирусната инфекция, но усложненията не са повече, отколкото през други години.\n- Има ли починали хора?\n- Вероятно ще има сред възрастните пациенти, които са получили усложнения като остри пневмонии. Това винаги се случва при всяка епидемия. Ще има и отделни случаи, макар и под 1%, на енцефалити, менингити, перикардити. Неминуемо е.\n- Д-р Кунчев, казахте, че здравната ни система имала пълна готовност да посрещне подранилата епидемия. Знаете ли обаче, че лекарствата срещу грип в аптеките свършиха?\n- Това не е вярно! Но е нормално при тази обширна епидемия да се купуват и повече лекарства – няколко пъти се увеличи търсенето им. Има обаче достатъчен внос на препарати.\n- Как има, когато никъде в складовете и в аптеките не се намират двата препарата с нетърговски названия оселтамивир и занамивир?\n- Тези дни ще бъдат получени още 8000 дози от препаратите. Няма повод за безпокойство!\n- Нищо не казахте за болните от свински грип, предизвикан от вируса „Калифорния”? Той ни спохожда за 7-а поредна година?\n- Този вирус поразява много по-малко хора, отколкото „Хонконг”. Нормално е, след няколко срещи с „Калифорния” организмът изгражда имунитет към него.\n- Носи се слух обаче, че нов, смъртоносен вариант и на този вирус наближавал България?\n- Истина е, че преди няколко дни от Канада дойде тревожна вест – появил се е нов вариант на този свински щам, който е с доста различна характеристика. Опасявам се, че благодарение на нея лесно ще се предава от човек на човек и това може да ни донесе големи неприятности. Но, спокойно! При всички случаи това няма да е случи този сезон.\n- Всички помнят, че СЗО предупреди за 3 грипни вируса, които ще върлуват тази зима. Нищо не чуваме за третия, кой е той?\n- Това е „Бризбейн”, но случаи на заразени от него в България няма.\n- Застраховани ли сме от птичия грип?\n- Аз съм много притеснен не от нормалната грипна епидемия, която очевидно си отива. А от птичия грип. В момента в страната има 20 огнища. Проблемът е, че той вече не засяга само прелетните птици, а и големите ферми.\n- Имате предвид тези, които развъждат патици ли?\n- Точно в тях ще бъдат унищожени 500 000 птици – пуйки, патета, кокошки.\n- Но това са огромни загуби за фермите, д-р Кунчев?\n- По-добър вариант ли е да подложим на риск здравето и живота на хората? Ами ако се стигне до масовото им заразяване – защото той се предава от птиците на човека? А има толкова много хора, които работят във фермите и имат досег с болните птици. Ами техните семейства и близки? Засега нямаме данни за случаи на заразени в България, но в съседни на нас страни има.\n- Добре, защо е толкова страшен този птичи грип? Не е ли грип като всеки друг вид?\n- Не, не е. Защото при човека той води до бързо развиващи се вирусни пневмонии, които е трудно, почти невъзможно, да се лекуват. И смъртността от птичия грип е много, много голяма. Засега, да чукаме в дърво – тази опасност все още не е надвиснала над България. Но трябва да сме нащрек! А не да действаме, когато вече е безвъзвратно късно.